7 Le fa o tlotla le bana ba gago ka dikgang tse go seng motlhofo go bua ka tsone—ka sekai, go intsha le mongwe—ela tlhoko gore o se ka wa nnela go ba tlhagisa fela mo o feleletsang o sa ba rute tsela e e tshwanetseng ya go lebana le kgang eo. Ka sekai: A re re o ya kwa resetšhurenteng nngwe o bo o lemoga gore lenaane la dijo le tshotse fela ditlhagiso tsa gore dijo dingwe le dingwe tse o di jang moo di ka go lwatsa. Ga go pelaelo gore o tla ya kwa resetšhurenteng e nngwe. Bana ba gago ba ka dira se se tshwanang fa e le gore fa ba kopa kgakololo mo go wena se ba se fitlhelang mo go se re ka reng ke “lenaane la dijo,” ke ditlhagiso fela tse di gagametseng. (Bala Bakolosa 3:21.) Go na le moo, leka go nna tekatekano. Kgaitsadi mongwe yo mosha e bong Emily a re: “Fa batsadi ba me ba tlotla le nna ka go intsha le mongwe, ga ba dire gore kgang eno e lebege e le sengwe se se maswe. Ba gatelela kafa go itumedisang ka teng go ithuta mongwe le go batla molekane wa lenyalo. Seno se nthusitse gore ke kgone go bua le bone ka tshosologo ka kgang eno. Tota e bile, ke batla gore ba itse ka motho ope fela yo nka intshang le ene go na le go ba mo fitlhela.”